**Swyddog Diogelu Arweiniol Criced Cymru (Rhan-Amser: 2.5 diwrnod yr wythnos ar gyfartaledd)**

Mae diogelu yn agwedd sylfaenol ac annatod ar rôl Criced Cymru a Bwrdd Criced Cymru a Lloegr (yr ECB), ac yn wir yn rhan o rôl ein haelodau cysylltiedig.

Gyda'n gilydd, mae gan bob un ohonom ran i'w chwarae i sicrhau bod y gêm yn brofiad diogel, cadarnhaol a phleserus i bawb, ond yn enwedig i'r plant, y bobl ifanc a’r oedolion mewn perygl sy'n cymryd rhan mewn criced.

Caiff ein hymagwedd unedig tuag at ddiogelu ar draws y gêm ei hategu gan bolisïau, gweithdrefnau, rheoliadau a safonau, ac mae’n cynnal ymgyrch barhaus tuag at ddiwylliant sy'n canolbwyntio ar y plentyn.

Rydym wedi ymrwymo i greu amgylcheddau ar draws y gêm gyfan sy'n annog ac yn galluogi plant, yn enwedig, i leisio’u safbwyntiau, eu barn a'u pryderon - ac i'r safbwyntiau hyn, ac unrhyw bryderon, gael eu clywed ac i gamau gweithredu gael eu cymryd yn eu sgil.

Mae ymrwymiad at ddiogelu ar draws ein gêm yng Nghymru wedi'i hen sefydlu ac mae'n parhau'n un o'n blaenoriaethau strategol allweddol, gan weithio gyda'r ECB a phartneriaid allweddol eraill.

Gan adrodd i'r Prif Weithredwr, bydd y rôl hon yn sicrhau bod ein hymrwymiad yn parhau ac yn cael ei reoli, yn weithredol ac yn strategol, ledled Cymru. Yn rhan o’r rôl hefyd, bydd cyfrifoldeb cyffredinol i sicrhau cydymffurfiaeth safonol â Chytundeb Partneriaethau Sirol yr ECB, gyda’r amcan o gynnal ein statws fel "Sefydliad Arweiniol" gyda’r ECB, ynghyd â’r achrediad safonau Diogelu uchaf (Lefel 3) gan yr Uned Diogelu Plant ym maes Chwaraeon (y Child Protection in Sport Unit).

**Rolau a Chyfrifoldebau Allweddol:**

* Gweithredu fel y person arweiniol sy'n gyfrifol am osod y safon ar ddiogelu ac ymwreiddio diwylliant o arfer da ar draws clybiau a chyrff cysylltiedig eraill.
* Gweithredu fel y person arweiniol sy’n cefnogi clybiau i gyflawni'r holl safonau Diogelu perthnasol, ar y cyd â staff cynorthwyol Clybiau Ardal.
* Arwain a chefnogi'r rhwydwaith presennol o Swyddogion Diogelu Clybiau a Chynghreiriau, gan sicrhau bod safonau cydymffurfiaeth yn cael eu cyflawni a'u cynnal, a bod camau gweithredu diogelu rhagweithiol yn cael eu hystyried a'u rhoi ar waith.
* Sicrhau cydymffurfiaeth â gofynion hyfforddiant, yn enwedig ymhlith Swyddogion Diogelu Clybiau, ar y cyd â Swyddogion Diogelu Cynghreiriau a thîm cymorth Clybiau Ardal mewn perthynas â threfnu lleoliadau ar gyfer cyrsiau hyfforddiant.
* Bod yn gyfrifol am adrodd ar bob mater a data Diogelu – yn fewnol i'r Ardaloedd a’r Uwch Weithredwyr, y Prif Weithredwr, yn ogystal ag i'r Bwrdd – ac amlygu unrhyw feysydd risg penodol.
* Bod yn gyfrifol am fonitro a gwerthuso'r holl Bolisïau, Gweithdrefnau ac Arferion sy'n ymwneud â Diogelu.
* Meithrin perthnasau â staff a gwirfoddolwyr allweddol i sicrhau bod Criced Cymru’n bodloni ei gyfrifoldebau a'i safonau diogelu fel y gosodwyd gan y Bwrdd a'r ECB.
* Sicrhau bod llwybr cyfeirio clir ar gyfer rhannu, adrodd a chofnodi pryderon, yn unol â pholisi ac arweiniad yr ECB; a sicrhau bod gwirfoddolwyr Clybiau / Cynghreiriau’n gwybod sut i gael mynediad atynt.
* Gweithredu fel y pwynt cyswllt cyntaf ar gyfer pob mater, digwyddiad, pryder ac adroddiad diogelu ar draws y rhwydwaith a chefnogi ymchwiliadau pan fo angen, gan weithredu fel dolen gyswllt rhwng Criced Cymru a Thîm Diogelu’r ECB.
* Darparu cymorth ar gyfer unrhyw bryderon diogelu sy'n cael eu rheoli o fewn y sefydliad, gan sicrhau bod pryderon yn cael eu hymchwilio'n gyflym ac yn drylwyr ar y cyd â thîm Diogelu’r ECB ac asiantaethau statudol - a hynny gyda deilliannau amlwg. [Tîm yr ECB fydd yn cadw’r gorolwg o’r ymchwiliad pan gaiff achos ei gyfeirio].
* Cefnogi penaethiaid adran, staff a gwirfoddolwyr mewn clybiau i ddeall eu cyfrifoldebau diogelu ac i greu amgylchedd cadarnhaol sy'n canolbwyntio ar y plentyn.
* Darparu neu hwyluso cymorth gweithredol, ar sail *ad hoc* i ddigwyddiadau neu wyliau penodol sydd wedi eu hanelu at bobl ifanc, a gaiff eu trefnu gan Griced Cymru.
* Darparu deilliannau dysgu a hyfforddiant i Swyddogion Diogelu Clybiau ar ddiogelu ac arfer gorau; cynnal clinigau diogelu (ar-lein neu wyneb yn wyneb) drwy gydol y flwyddyn er mwyn rhoi diweddariadau ac i gymryd cwestiynau gan Swyddogion Diogelu Clybiau.
* Hyrwyddo diwylliant lle gofynnir am 'Lais y Plentyn' a lle mae hyn yn gallu dylanwadu ar weithrediadau a pholisi.
* Cynorthwyo gydag uwchsgilio Swyddogion Diogelu Cynghreiriau, lle bo hynny'n briodol neu lle mae awydd arbennig gan unigolion i ddatblygu eu hunain.
* Bod yn gyfrifol am gynnal cynnwys y tudalennau Diogelu ar wefan Criced Cymru, gan gynnwys dyddiadau cyrsiau hyfforddiant.
* Cefnogi gwaith ehangach yr ECB, NSPCC a CPSU a denu cyhoeddusrwydd i’w hymgyrchoedd a'u mentrau, a mynychu cyfarfodydd a fforymau Swyddogion Arweiniol perthnasol.
* Darparu adroddiad i Arweinydd y Bwrdd ar gyfer Diogelu ar gyfer holl gyfarfodydd y Bwrdd.
* Sicrhau cydymffurfiaeth ag arferion recriwtio mwy diogel, a chynnal camau sefydlu i staff / Cyfarwyddwr newydd, gan gynnwys fel y Prif 'Recriwtiwr Diogelu,' a gwiriwr dogfennau adnabod, gan ddefnyddio systemau’r ECB.
* Ar y cyd â rheolwyr llinell neu reolwyr cyflwyno, a thrwy Borth Adnoddau Dynol y staff, monitro'r holl gymwysterau gorfodol i staff, a chymwysterau unrhyw weithlu sy'n cael ei gyflogi neu ei defnyddio gan Griced Cymru, boed hynny am dâl neu'n ddi-dâl; rhoi gwybod i’r unigolion a'u rheolwr llinell pan fydd angen iddynt ddiweddaru eu hyfforddiant neu eu dogfennau cydymffurfio.
* Darparu a / neu hwyluso hyfforddiant diogelu i Gyfarwyddwyr y Bwrdd, staff, a’r gweithlu ehangach, yn ôl yr angen.
* Cefnogi clybiau a staff Criced Cymru, gan gynnwys hyfforddwyr achlysurol Llwybrau Rhanbarthol, gan sicrhau bod pobl mewn rolau gofynnol yn destun gwiriadau GDG yr ECB, a bod yr holl ofynion ynghylch chwaraewyr/hyfforddwyr o dramor yn cael eu cyflawni.
* Gweithio gyda Swyddogion Diogelu mewn clybiau a chynghreiriau a’u hysbrydoli i barhau i chwarae rhan hanfodol wrth ymwreiddio diwylliant o ddiogelu ar draws y gêm a chynnal trefniadau diogelu o ansawdd uchel ar draws y rhwydwaith.
* Datrys ymholiadau GDG lle bo angen, a rheoli cynnwys, lle bo hynny'n briodol.
* Dogfennu a chyfeirio pryderon lefel isel fel y bo'n briodol.

**Perthnasau Allweddol:**

Tîm Diogelu yr ECB

Timau Ardal Criced Cymru – yn enwedig rolau sy'n gysylltiedig â chlybiau

Uwch Dîm Rheoli Criced Cymru

Bwrdd Criced Cymru

Prif Weithredwr Criced Cymru

Asiantaethau Statudol, gan gynnwys, ond heb fod yn gyfyngedig i'r Heddlu, Gwasanaeth Prawf a Charchardai Ei Fawrhydi a Gofal Cymdeithasol

NSPCC ac CPSU (Uned Diogelu Plant ym maes Chwaraeon)

Swyddogion Diogelu Cynghreiriau Criced Cymru

Swyddogion Lles Llwybrau Rhanbarthol Criced Cymru

Swyddogion Diogelu Cyrff Llywodraethu Cenedlaethol eraill Cymru

Swyddogion Diogelu Byrddau Criced Sirol eraill

Cynghreiriau a Darparwyr Cystadlaethau Eraill

Clybiau a Chyrff Cysylltiedig

Ann Craft Trust (mewn perthynas â Diogelu Oedolion)

Criced Morgannwg

Chwaraeon Cymru / Llywodraeth Cymru

Cymdeithas Chwaraeon Cymru

**Manyleb y Person**

**Sgiliau hanfodol**

* Profiad proffesiynol o Ddiogelu a fagwyd drwy gynnal a rheoli ymchwiliadau a gwaith achosion perthnasol, e.e. gwaith Heddlu, gwaith cymdeithasol, addysg, gan gynnwys dealltwriaeth o'r ddeddfwriaeth berthnasol bresennol, arfer gorau a'r fframwaith cenedlaethol ar gyfer diogelu a hyrwyddo lles plant.
* Dealltwriaeth o rôl a chyfrifoldebau’r ECB/Criced i ddiogelu lles plant a phobl ifanc ac oedolion mewn perygl, gan gynnwys dogfennau polisi diogelu plant yr ECB.
* Dealltwriaeth o’r trefniadau lleol ar gyfer rheoli gwaith diogelu plant a gweithdrefnau adrodd.
* Angerdd dros ddiogelu ac ymrwymiad iddo.
* Profiad o greu a meithrin perthnasau â rhanddeiliaid allweddol.
* Profiad o weithio yn unol â lefelau uchel o gyfrinachedd, gan gynnwys storio dogfennau cyfrinachol (darperir dyfeisiau Criced Cymru – ffôn a gliniadur (ac ipad os oes angen).
* Y gallu i herio arferion gwael yn broffesiynol ac yn sensitif, a sbarduno newid.
* Sgiliau cyflwyno, cyfathrebu a hyfforddi.
* Y gallu i weithredu o’ch pen a’ch pastwn eich hun, a dibynadwyedd, ond y gallu i ofyn am gefnogaeth yn ôl yr angen.
* Brwdfrydedd dros welliant parhaus ynoch chi eich hun, yn ogystal ag mewn prosesau a gweithdrefnau.
* Ymrwymiad i Gydraddoldeb, Amrywiaeth a Chynhwysiant.
* Y gallu i flaenoriaethu llwyth gwaith a chrebwyll cadarn mewn perthynas â dirprwyo tasgau, yn ôl yr angen.
* Sgiliau gweinyddu a rheoli systemau (cofnodion).
* Y gallu i ddatblygu a chynhyrchu arweiniad ac adnoddau ar lefel genedlaethol lle bo angen.
* Y gallu i weithio gyda gwrthdaro a materion sy'n peri gofid emosiynol.

**Sgiliau dymunol**

* Dealltwriaeth o gyfraith a gweithdrefnau oedolion mewn perygl.
* Profiad o weithio ar lefel aml-asiantaeth.
* Dealltwriaeth fanwl o ddeddfwriaeth allweddol, gan gynnwys, ond heb fod yn gyfyngedig i Ddeddf Gwasanaethau Cymdeithasol a Llesiant (Cymru) 2014, Gweithdrefnau Diogelu Cymru, Deddf Plant (1989 a 2004), Deddf Cydraddoldeb 2010, Deddf Adsefydlu Troseddwyr, Deddf Troseddau Rhywiol 2003.
* Profiad a chymhwysedd wrth ymchwilio a rheoli achosion
* Profiad o fynychu Cyfarfodydd Strategaeth Proffesiynol (Rhan 5 Gweithdrefnau Diogelu Cymru).
* Profiad o wirfoddoli neu weithio ym myd criced, chwaraeon eraill, neu weithgaredd tebyg.
* Dealltwriaeth a gwerthfawrogiad o waith cymhleth Corff Llywodraethu Cenedlaethol/Corff Llywodraethol y Gwledydd Cartref neu Fwrdd Criced Sirol a goblygiadau datganoli ar gyfraith Diogelu.
* Profiad o weithio a/neu ymgynghori â phlant a phobl ifanc.
* Hyfedredd yn y Gymraeg.

**Manylion a Meini Prawf** **Eraill**

Disgwylir y bydd y rôl hon yn gofyn am ymrwymiad o oddeutu 2.5 diwrnod yr wythnos, yn dibynnu ar lwyth / cymhlethdod gwaith rheoli achosion, neu ofynion hyfforddi tymhorol.  **Rhaid i ddeiliad y swydd fod yn barod i deithio a gweithio gyda'r nos a/neu ar benwythnosau fel sy’n ofynnol gan y rôl.**

Dewis Criced Cymru yw i'r rôl hon gael ei chyflawni ar sail cytundeb parhaol, ond mae'n agored i drafod trefniant ymgynghori ar gyfer yr ymgeisydd cywir.

Mae gwiriad datgeliad manylach y GDG ynghyd â gwiriad Rhestr Waharddedig Plant yn ofynnol gan yr ECB ar gyfer y rôl hon a rhaid cynnal hyn.

**I wneud cais**

Cyflwynwch eich CV, gyda llythyr eglurhaol a manylion cyflog a disgwyliadau i:

Sandie.Keane@cricketwales.org.uk

Y dyddiad cau yw hanner nos, nos Sul 2 Hydref 2022.